JY LEES NOU SARIE KOS Februarie / Maart 2013 op die rak!
Jou splinternuwe SARIE KOS is weer propvol smaaklike kos-idees: Barbara wys jou kreatiewe moontlikhede met beesvleis wat 'n stukkie steak skaam sal maak. Ons gaan smul aan geurige Turkse disse en wys jou 14 sakpas-etes vir daardie platsakdae. En vir die laaste somerdae kan jy dié interessante slaaikombinasies probeer. Ons stel ook 'n nuwe reeks bekend, LEER KOOK MET BARBARA, waar sy selfs die onhandigste kok in 'n bobaassjef kan verander. PLUS: Kry al die resepte van die SARIE KOS EXTRAVAGANZA, gratis!
"Met al die feestelikhede agter die rug, voel 2013 nou soos die lang pad voor ons. So seker soos padda manel dra, sal ons 12-maande-reis 'n paar verrassende draaie insluit wat ons nie altyd sien kom nie. Maar dit hou juis die lewe interessant en ons oë gefokus op daai pad.
Geniet nou elke stukkie van dié SARIE KOS!"
"Ek is al baie gevra hoe 'n kos-fotosessie werk. Is die kos eetbaar? Voeg ek iets by om dit mooier te laat lyk? Die foto's by 'n resep is net so belangrik soos die resep self. Ek sê altyd jy eet eers met jou oë en dan met jou mond. Gelukkig werk ek saam met een van SA se beste kosfotograwe, Micky Hoyle.
Die voorbladfoto van hierdie uitgawe en die artikel oor yskoue geregte op bl. 64 is 'n goeie voorbeeld. Jy hoop en bid niks gaan smelt voor jy daardie perfekte foto het nie. Vir die voorblad het ek vooraf besluit daar moet twee roomysballe op elke horinkie wees, en ons moes behoorlik ons storie ken om dit reg te kry. Die pragtige foto wat Micky geneem het, maak al die spanning die moeite werd. (Sien ook brieweblad oor vorige "roomys-voorblad".)"
Deel jou lekkerste hamburgerresep as jy 'n kans wil hê om kookware van Le Creuset te wen!
Gedink steak braai is ál wat jy met beesvleis kan doen? Aikôna. Maak kebabs, kook dit fyn of eet dit halfgaar, en warm op 'n Sondagbord of koud op 'n broodjie
Maak jou kuiers groener met 6 van die lekkerste slaaie. Elkeen het 'n bietjie woema sodat jy dit as hoofmaal kan eet terwyl dit nog so warm is buite